Diari Oficial de la Generalitat Valenciana


Sumari del DOGV 5823, del 07-08-2008 (2008/9820)

ORDRE de 28 de juliol de 2008, del conseller de Medi Ambient, Aigua, Urbanisme i Habitatge, per la qual es crea i regula la Xarxa de Mediació Agència Valenciana de Lloguer.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/07/28/(3)/dof/vci/html**

### Dades del document

Número de DOGV
:   5823

Data del DOGV
:   07-08-2008

Secció del DOGV
:   I. DISPOSICIONS GENERALS

Número del document
:   2008/9820


Data del document
:   28-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * arrendament immobiliari
    * legislació
    * organització administrativa

ORDRE de 28 de juliol de 2008, del conseller de Medi Ambient, Aigua, Urbanisme i Habitatge, per la qual es crea i regula la Xarxa de Mediació Agència Valenciana de Lloguer. [2008/9820]
El Decret 7/2007, de 28 de juny, del president de la Generalitat, és el que determina les conselleries en què s'organitza l'administració de la Generalitat.
Per Decret 92/2007, de 6 de juliol, del consell s'adopten les mesures organitzatives adequades per a establir l'estructura bàsica directiva de l'administració de la Generalitat, ateses les competències assignades.
És la Conselleria de Medi Ambient, Aigua, Urbanisme i Habitatge, la que té assignades les competències en matèria d'habitatge, i el seu Reglament orgànic i funcional, aprovat per Decret 131/2007, de 27 de juliol, del Consell de la Generalitat, és el que determina les funcions que en matèria d'habitatge desenvoluparà la Direcció General d'Habitatge i Projectes Urbans.
A banda d'aquesta nova estructura organitzativa, la implementació d'una política d'habitatge a la Comunitat Valenciana amb un important reforç de les línies de treball al voltant del foment del lloguer i l'eixida al mercat dels habitatges buits, obliga a replantejar la xarxa de mediació en el mercat del lloguer i donar-li una nova estructura, de mobilització del parc desocupat i de rendibilització del parc de lloguer existent, a fi d'incrementar l'oferta de lloguer.
Per això, fent ús de les facultats que m'atribueix el Decret 131/2007, de 27 de juliol, del Consell, pel que s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, i l'article 28 apartat e) de la Llei 5/1983, de 30 de desembre, del Consell, i la resta de disposicions legals aplicables,
ORDENE
Article 1. Objecte
Aquesta ordre té com a objecte la regulació de la Xarxa de Mediació Agència Valenciana de Lloguer, com també la determinació de la seua estructura organitzativa i funcional.
La Xarxa de Mediació Agència Valenciana de Lloguer constitueix un servei integral d'informació, mediació i assessorament en matèria de lloguer d'habitatge, i en particular del lloguer a la Comunitat Valenciana.
Article 2. Estructura
La Xarxa de Mediació Agència Valenciana de Lloguer té l'estructura següent:
1. L'Institut Valencià d'Habitatge, SA, com a oficina pròpia de la Xarxa de Mediació Agència Valenciana de Lloguer, amb tres oficines de mediació amb seu a les capitals de província, València, Castelló i Alacant.
2. Els agents col·laboradors reconeguts com a tals d'acord amb el que determina aquesta ordre podran ser entitats públiques o privades sense ànim de lucre, entitats locals i les societats mercantils de capital 100% públic.
Article 3. Objectius
Els objectius perseguits per la Xarxa de Mediació Agència Valenciana de Lloguer són els següents:
a) Racionalitzar els processos de connexió entre demanda i oferta d'habitatge per a atendre les necessitats d'accés a un habitatge a la Comunitat Valenciana.
b) Impulsar la captació d'habitatges per a llogar i dinamitzar la mediació en el mercat de lloguer.
c) Establir accions per a fomentar la posada en el mercat dels habitatges disponibles facilitant l'accés a un habitatge en lloguer als ciutadans de la Comunitat Valenciana.
d) Difondre la bossa d'habitatges de lloguer existent a la Comunitat Valenciana i informar sobre aquesta.
e) Establir un sistema de protecció jurídica, tant del llogater com del propietari.
Article 4. Tipologia dels serveis
1. Els serveis que preste la Xarxa de Mediació Agència Valenciana de Lloguer seran:
a) Oferir als ciutadans un servei d'informació, mediació i assessorament en matèria d'habitatge en lloguer.
b) Facilitar la captació d'habitatges que es troben en el mercat per a possibilitar l'oferta d'aquests en lloguer i informar dels objectius i avantatges de la Xarxa de Mediació Agència Valenciana de Lloguer a propietaris i llogaters.
c) Informació sobre les ajudes al lloguer d'habitatges previstes en el Pla d'habitatge i tramitació, si és procedent, de les ajudes i subvencions públiques per al lloguer d'habitatge.
d) Mediació entre les parts, formalització del contracte d'arrendament i solució de possibles conflictes i incidències que puguen sorgir durant la vigència d'aquest.
e) Mantenir actualitzada la bossa d'habitatges de lloguer quant al seu àmbit d'actuació.
f) Informació i tramitació, si és procedent, de les assegurances de caució i multirisc de la llar.
g) Oferir la possibilitat d'un sistema d'arbitratge en els contractes d'arrendament formalitzats a través de la Xarxa.
2. Els serveis que ha de desenvolupar la Xarxa de Mediació Agència Valenciana de Lloguer seran totalment gratuïts en totes les seues facetes per als usuaris particulars d'aquests.
Article 5. Requisits i obligacions de l'agent col·laborador
1. Els requisits per a la prestació del servei per l'agent col·laborador de la Xarxa de Mediació Agència Valenciana de Lloguer són els següents:
a) Disponibilitat de locals o espai preparat per a la ubicació de l'oficina de l'agent. Al local s'haurà d'identificar amb caràcter propi i diferenciat el servei que presta com a agent.
b) Disponibilitat de personal qualificat per a responsabilitzar-se i atendre els ciutadans.
c) Disposaran entre els seus recursos materials de l'equipament informàtic i telemàtic necessari per a la realització de les seues funcions.
La Direcció General d'Habitatge i Projectes Urbans podrà comprovar en qualsevol moment el compliment d'aquests requisits.
2. Els agents col·laboradors de la Xarxa de Mediació Agència Valenciana de Lloguer es comprometen a:
a) Informar dels avantatges i els objectius de la Xarxa a propietaris i llogaters sol·licitants d'habitatge.
b) Informar i assessorar sobre les ajudes públiques que puguen correspondre.
c) Captar habitatges per a incloure en la bossa i comprovar l'estat d'habitabilitat d'aquests i tramitar els oportuns expedients seguint els criteris establits per la Direcció General d'Habitatge i Projectes Urbans.
d) Tramitar els contractes de lloguer i, si és procedent, les pòlisses d'assegurança de caució i multirisc, seguint els criteris establits per la Direcció General d'Habitatge i Projectes Urbans.
e) Fer el seguiment de la bona utilització de l'habitatge i de les incidències que puguen sorgir durant la vigència del contracte.
f) Indicar en lloc visible els horaris d'atenció al públic i el distintiu que l'identifique com a agent col·laborador, el qual serà determinat per la Direcció General de Habitatge i Projectes Urbans.
g) Reflectir els habitatges captats i totes les actuacions realitzades en aquests en l'aplicació informàtica facilitada per la Direcció General d'Habitatge i Projectes Urbans.
h) Adherir-se al sistema arbitral convingut per la Direcció General d'Habitatge i Projectes Urbans.
Article 6. Bossa d'habitatges
1. Es constituirà una bossa d'habitatges buits existents en el mercat, captats a través de l'agent principal i dels agents col·laboradors, per a la seua oferta en lloguer, que estarà disponible per a la consulta en la pàgina web de la Xarxa.
2. Els requisits per a accedir a la bossa seran els següents:
a) Que l'habitatge reunisca condicions d'habitabilitat, i així siga comprovat per l'agent.
b) Que el sol·licitant siga el propietari de l'habitatge i així quede acreditat aportant tota la documentació necessària per a la inclusió de l'habitatge en la bossa d'habitatges que figura en el web.
c) Estar al corrent en el pagament de l'impost de béns immobles i subministraments de l'habitatge (aigua, llum, gas i qualsevol altre subministrament).
d) La renda màxima que ha de percebre el propietari de l'habitatge no podrà superar la renda màxima d'habitatge de renda concertada a 10 anys, segons la taula vigent en cada moment.
Article 7. Finançament
1. L'Institut Valencià d'Habitatge, SA, com a oficina pròpia de la Xarxa de Mediació Agència Valenciana de Lloguer, rebrà un import anual d'1.000.000 € per al funcionament de les tres oficines a València, Castelló i Alacant, mitjançant la tramitació de les pertinents ordres d'execució.
Els agents de la Xarxa de Mediació Agència Valenciana de Lloguer rebran ajudes per al seu funcionament a través de convocatòria pública anual i en funció dels criteris que fixe aquesta convocatòria.
2. Aquestes subvencions seran a càrrec de les corresponents consignacions en les lleis anuals de pressupostos de la Generalitat.
Article 8. Garanties
1. La Direcció General d'Habitatge i Projectes Urbans finançarà les assegurances de caució i multirisc de llar, contractades amb les companyies convingudes amb la Direcció General d'Habitatge i Projectes Urbans, durant cinc anys, si és procedent, als propietaris dels habitatges que es lloguen per mediació de la Xarxa i que complisquen els requisits exigits de renda màxima de lloguer.
2. Es garantirà així mateix la possibilitat de sotmetiment de les parts del contracte d'arrendament a un sistema d'arbitratge determinat per la Direcció General d'Habitatge i Projectes Urbans.
Article 9. Acords de col·laboració
La Direcció General d'Habitatge i Projectes Urbans podrà subscriure convenis o acords de col·laboració a fi de garantir la subscripció de les pòlisses de les assegurances de caució i multirisc de la llar.
També podrà subscriure convenis o acords de col·laboració per a garantir la possibilitat de sotmetiment de les parts del contracte d'arrendament a un sistema d'arbitratge.
Article 10. Procediment per al reconeixement de la condició d'agent col·laborador
1. Les entitats i les societats interessades presentaran una sol·licitud dirigida a la Direcció General d'Habitatge i Projectes Urbans, segons el model que figura com a annex a aquesta ordre, i a la qual acompanyaran la documentació següent:
1.1. En el cas d'entitats i societats:
a) Original i fotocòpia per a la confrontació del DNI del representant de l'entitat o societat i de la targeta CIF d'aquesta última.
b) Original i fotocòpia per a la confrontació de l'escriptura de constitució de l'entitat o societat, estatuts fundacionals, si és procedent, i les seues modificacions, si n'hi ha. Així mateix hauran d'acompanyar un certificat que acredite la seua inscripció en el registre corresponent.
c) Certificat de l'acta en què conste l'acord de l'entitat o societat d'efectuar la sol·licitud, i el representant facultat a aquest efecte i, si és el cas, poder bastant d'aquest.
d) Certificat de l'òrgan competent on conste la disponibilitat i identificació del local o locals en què desenvoluparà el servei, el personal qualificat de què dispose i l'equipament informàtic i telemàtic que disposa per a la realizació de les seues funcions com a agent.
1.2. En el cas d'entitats locals:
Certificat de l'acord de l'òrgan competent per a sol·licitar la inclusió en la Xarxa, com també facultar el representant de l'entitat per a efectuar l'esmentada sol·licitud.
2. En el termini de dos mesos des de l'entrada de la sol·licitud, la Direcció General d'Habitatge i Projectes Urbans podrà atorgar la condició d'agent col·laborador mitjançant una resolució a aquest efecte, que podrà desenvolupar-se mitjançant un protocol de col·laboració, o bé denegarà de forma motivada aquest reconeixement.
Si no recau una resolució expressa sobre la sol·licitud de reconeixement de la condició d'agent col·laborador, en el termini abans esmentat, es podrà entendre desestimada aquesta sol·licitud, sense que es puga compel·lir l'administració a subscriure o acordar protocol de col·laboració, o supose, la no-resolució de la sol·licitud en termini, l'adquisició de les facultats que es descriuen en aquesta ordre, en nom i per compte de la Generalitat o de la Xarxa de Mediació Agència Valenciana de Lloguer.
3. La Direcció General d'Habitatge i Projectes Urbans podrà revocar per causa justificada i mitjançant resolució motivada la condició d'agent col·laborador.
Article 11. Coordinació de la Xarxa de Mediació Agència Valenciana de Lloguer
1. La Direcció General d'Habitatge i Projectes Urbans establirà un sistema de seguiment i valoració de la qualitat de la gestió elaborant informes periòdics sobre la marxa i funcionament de la Xarxa. Establirà les accions necessàries per a garantir el suport tècnic i logístic als agents col·laboradors a través de les oportunes directrius i assessorament per al desenvolupament del projecte.
2. La Direcció General d'Habitatge i Projectes Urbans exercirà les següents funcions de coordinació:
a) La difusió, entre els agents col·laboradors de la Xarxa, de la informació d'interés que en matèria de lloguer d'habitatge es produïsca a la Comunitat Valenciana, com també els criteris d'interpretació que s'establisquen.
b) Mantenir i optimitzar els serveis que presta la Xarxa a través de la seua pàgina web.
c) El seguiment de la bossa d'habitatges de lloguer de la Xarxa.
d) Vetlar pel compliment de la finalitat de la Xarxa.
e) Qualsevol altra que en matèria de lloguer d'habitatge redunde en benefici del funcionament de la Xarxa i de la qualitat en la prestació del servei.
DISPOSICIONS TRANSITÒRIES
Primera
Les entitats, públiques o privades, sense ànim de lucre, o societats que, a l'entrada en vigor d'aquesta ordre, hagueren sigut reconegudes agents col·laboradors acollint-se a l'Ordre de 20 d'abril de 2005, de la Conselleria de Territori i Habitatge, per la qual es crea i regula la Xarxa Valenciana d'Infohabitatge Solidari, mantindran la seua condició d'agents col·laboradors sense necessitat efectuar una nova sol·licitud, excepte renúncia expressa de l'agent en el termini d'un mes des de l'entrada en vigor d'aquesta ordre.
Segona
Les sol·licituds per a formar part de la Xarxa pendent de resoldre a l'entrada en vigor d'aquesta ordre s'acolliran quant a la seua resolució al procediment disposat en aquesta.
DISPOSICIÓ DEROGATÒRIA
A partir de l'entrada en vigor d'aquesta ordre queda derogada en la seua totalitat l'Ordre de 20 d'abril de 2005, de la Conselleria Territori i Habitatge, per la qual es crea i regula la Xarxa Valenciana d'Infohabitatge Solidari.
DISPOSICIONS FINALS
Primera
Es faculta la directora general d'Habitatge i Projectes Urbans per a dictar les normes que considere necessàries per a l'aplicació i desenvolupament d'aquesta ordre.
Segona
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
València, 28 de juliol de 2008
El conseller de Medi Ambient, Aigua, Urbanisme i Habitatge,
José Ramón García Antón


Còpia Permalink ELI